সুবর্ণভূমি Get Latest Bangla News Online from The newsportal Subornobhumi|| অভ্যুত্থানের পর প্রথম জনসমক্ষে মুগাবে
আপডেট: 06:04:06 18/11/2017
সুবর্ণভূমি ডেস্ক : জিম্বাবুয়ের সেনাবাহিনী দেশটির নিয়ন্ত্রণ নেওয়ার পর প্রথমবারের মতো জনসমক্ষে এলেন দেশটির প্রেসিডেন্ট রবার্ট মুগাবে। ১৭ নভেম্বর শুক্রবার আচার্য হিসেবে লালগালিচা বিছানো পথে হেঁটে জিম্বাবুয়ে ওপেন ইউনিভার্সিটির সমাবর্তনে যোগ দেন তিনি। খবর বিবিসির।
এর আগে ১৫ নভেম্বর মধ্যরাতে রবার্ট মুগাবেকে গৃহবন্দি করে জিম্বাবুয়ের নিয়ন্ত্রণ নেয় দেশটির সেনাবাহিনী। মুগাবেকে তার নিজবাড়িতে গৃহবন্দি করা হয়। দক্ষিণ আফ্রিকার প্রেসিডেন্ট জ্যাকব জুমাকে ফোনে নিজের বন্দিদশার কথা জানিয়েছেন ৯৩ বছরের মুগাবে।
মুগাবের দল সেনাপ্রধানের বিরুদ্ধে অভ্যুত্থান চেষ্টার অভিযোগ আনার কয়েক ঘণ্টার মাথায় সেনাবাহিনী তকে গৃহবন্দি করে। রাজধানী হারারের সরকারি অফিস, পার্লামেন্ট ও আদালতে যাওয়ার রাস্তাগুলোতে সাঁজোয়া যান নিয়ে অবস্থান নেয় সেনাসদস্যরা।
মঙ্গলবার দিবাগত মধ্যরাতে রাষ্ট্রীয় টেলিভিশন দখলের পর সেখানে একটি বিবৃতি পড়ে শোনান সেনাবাহিনীর চিফ অব স্টাফ লজিস্টিক মেজর জেনারেল এসবি মোয়ো। এতে তিনি বলেন, দেশে কোনো অভ্যুত্থান হয়নি। মুগাবে এবং তার পরিবারের সদস্যরা নিরাপদে আছেন। আমরা তার (রবার্ট মুগাবে) চারপাশে যেসব লোকজন অপরাধ করছে এবং দেশকে সামাজিক ও অর্থনৈতিক ভোগান্তিতে ফেলছে কেবল তাদেরই লক্ষবস্তুতে পরিণত করেছি এবং বিচারের মুখোমুখি করানোর চেষ্টা করছি। এ লক্ষ্য অর্জন হয়ে গেলে দেশের পরিস্থিতি আবার স্বাভাবিক অবস্থায় ফিরে আসবে।
জিম্বাবুয়ের নাগরিকদের স্বাভাবিক জীবনযাপন অব্যাহত রাখারও আহ্বান জানান এই সেনা কর্মকর্তা।
অভ্যুত্থানের পরদিন বৃহস্পতিবার চীন জানিয়েছে, জিম্বাবুয়ের অনিশ্চয়তার প্রতি তাদের গভীর মনোযোগ রয়েছে। আফ্রিকার দেশটির প্রতি তাদের বন্ধুত্বের নীতি অটল থাকবে। সংকটের কারণে এই নীতিতে পরিবর্তন আসবে না। জিম্বাবুয়ের সেনাপ্রধান চীন সফরে অভ্যুত্থানের বিষয় নিয়ে আলোচনা করেছেন কি না জানতে চাইলে চীনা পররাষ্ট্র মন্ত্রণালয়ের মুখপাত্র জেং শুয়াং মন্তব্য করতে অস্বীকৃতি জানিয়েছেন।
চীনের প্রতিরক্ষা মন্ত্রণালয়ের এক প্রতিবেদন অনুসারে, চীনের পিপল’স লিবারেশন আর্মির (পিএলএ) জয়েন্ট স্টাফ লি ঝোশেং জিম্বাবুয়ের সেনাপ্রধানকে বলেন, চীন ও জিম্বাবুয়ে সব সময়ের বন্ধু। জবাবে চিওয়েঙ্গা জানান, সবক্ষেত্রে চীনের সঙ্গে বিনিময় ও সহযোগিতা গভীর করতে চান। এই বৈঠকের দুদিন পর জেনারেল চিওয়েঙ্গা বৈঠক করেন চীনের প্রতিরক্ষামন্ত্রী জেনারেল চ্যাং ওয়ানকুয়ানের সঙ্গে। এ সময় তিনি চীনের সহযোগিতার জন্য ধন্যবাদ জানান।
বাঁচতে পারলো না বৃদ্ধার ‘ধর্ষক-খুনিও’ [১৩৯০ বার]
যশোরে ছুরির আঘাতে যুবক গুরুতর [৩১৭ বার]